## Pravilnik o tajnosti podataka Državne uprave za zaštitu i spašavanje

### NN 75/2008 (1.7.2008.), Pravilnik o tajnosti podataka Državne uprave za zaštitu i spašavanje

# DRŽAVNA UPRAVA ZA ZAŠTITU I SPAŠAVANJE

**2495**

Na temelju članaka 10. Zakona o tajnosti podataka (»Narodne novine«, broj
79/2007) ravnatelj donosi

## PRAVILNIK

### O TAJNOSTI PODATAKA DRŽAVNE UPRAVE ZA ZAŠTITU I SPAŠAVANJE

I. OPĆE ODREDBE

Članak 1.

Ovim Pravilnikom uređuju se kriteriji za određivanje stupnjeva tajnosti podataka
Državne uprave za zaštitu i spašavanje (u daljnjem tekstu: DUZS), klasificirani
i neklasificirani podaci, osobe ovlaštene za određivanje klasificiranih podataka
i izmjenu ili uklanjanje stupnja tajnosti, stupnjevi tajnosti klasificiranih
podataka i pristup klasificiranim podacima DUZS-a.

II. KLASIFICIRANI I NEKLASIFICIRANI PODACI

Članak 2.

Klasificirani podaci su podaci koji imaju određen jedan od stupnjeva tajnosti
naveden u odredbama čl. 4. do čl. 7. ovoga Pravilnika kao i podaci koje je kao
klasificirane DUZS-u predala druga država, međunarodna organizacija ili
institucija s kojom DUZS surađuje.
Neklasificirani podatak je podatak bez utvrđenog stupnja tajnosti koji se
koristi u službene svrhe, kao i podatak koji je DUZS-u tako označenog predala
druga država, međunarodna organizacija ili institucija s kojom Republika
Hrvatska surađuje.
Sigurnosnim oznakama označava se podatak koji je na temelju zakona ili
podzakonskih propisa određen kao tajni podatak i svi izvori tajnog podatka kao
što su službeni dokumenti, zbirke podataka, nacrti, crteži, skice, slike,
pokretne slike (filmovi i video­zapisi), zvukovni zapisi, izvješća, obavijesti i
identitet osobe koja je dala obavijest, obrade i analize prikupljenih saznanja,
te spisi o poduzetim mjerama i radnjama, službene zabilješke, izjave, isprave,
prijave, planovi operativnih akcija, sigurnosne procjene i rješenja, pomoćne
uredske i poslovne knjige i drugi izvori podataka, bilo u elektroničkom,
elektromagnetskom ili drugom obliku.
Kada se radi o kombinaciji klasificiranih podataka, prilikom označavanja koristi
se klasifikacijska oznaka podatka s najvišim stupnjem tajnosti.

III. OSOBE OVLAŠTENE ZA ODREĐIVANJE KLASIFICIRANIH PODATAKA

Članak 3.

Klasificiranje podataka stupnjem tajnosti POVJERLJIVO provode ravnatelj i
zamjenik ravnatelja, a klasificiranje podataka stupnjem tajnosti OGRANIČENO
provode pomoćnici ravnatelja u okviru njihova djelokruga rada, sukladno
odredbama Uredbe o načinu označavanja klasificiranih podataka, sadržaju i
izgledu uvjerenja o obavljenoj sigurnosnoj provjeri i izjave o postupanju s
klasificiranim podacima i ovoga Pravilnika.
Osobe iz stavka 1. ovoga članka mogu pisanim putem prenijeti ovlast za
klasificiranje podataka i na druge osobe isključivo u okviru njihova djelokruga
rada.

IV. STUPNJEVI TAJNOSTI KLASIFICIRANIH PODATAKA

Članak 4.

Stupnjevi tajnosti klasificiranih podataka su:
– POVJERLJIVO
– OGRANIČENO.

Članak 5.

Oznakom POVJERLJIVO označavaju se podaci i svi izvori podataka čije bi
neovlašteno otkrivanje nanijelo nepopravljivu štetu javnoj sigurnosti:
– o djelovanju informatičkog, radiokomunikacijskog i telekomunikacijskog sustava
DUZS-a,
– koji su sadržani u procesu nabave kao i sam postupak nabave
materijalno-tehničkih sredstava za potrebe djelovanja ustrojstvenih jedinica
DUZS-a čije je djelovanje označeno stupnjem tajnosti POVJERLJIVO,
– o propusnicama djelatnika za pristup podacima, zbirkama i podatkovnim
sustavima s oznakom POVJERLJIVO,
– o objedinjenom pregledu lokacija, elementima jedinstvenog sustava za
uzbunjivanje te upravljanju jedinstvenim sustavom za uzbunjivanje u Republici
Hrvatskoj,
– koji se odnose na sredstva i postupak provedbe kriptološke zaštite.
Oznakom POVJERLJIVO označavaju se svi elaborati, procjene, projekti, planovi,
rješenja izvodljivosti i prateća dokumentacija o namjeravanim ili ostvarenim
uredskim, računalnim i telekomunikacijskim sustavima i sredstvima koja će se
koristiti od trenutka nastajanja ili prikupljanja, pristupa, obrade,
primopredaje i prijenosa do pohrane ili uništenja podataka s oznakom POVERLJIVO
te mediji za pohranu podataka s istom oznakom.
Ukoliko se podaci sadržani u zbirkama podataka iz stavka 1. ovoga članka daju na
zahtjev osobe na koju se ti podaci odnose, takvo postupanje ne predstavlja
odavanje tajne.

Članak 6.

Oznakom OGRANIČENO označavaju se podaci i svi izvori podataka čije bi
neovlašteno otkrivanje nanijelo nepopravljivu štetu sigurnosti građana:
– o djelovanju informatičkog, radiokomunikacijskog i telekomunikacijskog sustava
112 i podacima i zvukovnim zapisima u izvršavanju zadaća Službe za sustav 112 (o
identitetu žrtve, osobnim podacima i telefonskom broju pozivatelja i slično)
– koji su sadržani u procesu nabave kao i sam postupak nabave
materijalno-tehničkih sredstava u okviru informatičkog, radiokomunikacijskog i
telekomunikacijskog sustava 112.
Oznakom OGRANIČENO označavaju se službeni sustavi i sredstva koja se koriste od
trenutka nastajanja, pristupa, obrade, primopredaje i prijenosa do pohrane ili
uništenja podataka s oznakom OGRANIČENO te mediji za pohranu podataka s istom
oznakom.
Ukoliko se podaci sadržani u zbirkama podataka iz stavka 1. ovoga članka daju na
zahtjev osobe na koju se ti podaci odnose, kao i kada se daju pojedinačni podaci
iz zbirke podataka svih telefonskih brojeva i njihovih korisnika u službenoj
telekomunikacijskoj mreži DUZS-a, takvo postupanje ne predstavlja odavanje
tajne.

Članak 7.

Za podatke označene kao POSLOVNA, BANKOVNA, JAVNOBILJEŽNIČKA, PROFESIONALNA
TAJNA ili neka druga vrsta tajne definirane drugim zakonskim i podzakonskim
aktima, provode se sve djelatne mjere i postupci kao da se radi o podacima s
oznakom OGRANIČENO.

Članak 8.

Svi klasificirani dokumenti neovisno o stupnju tajnosti vode se u jedinstvenoj
evidenciji (Urudžbeni upisnik) s oznakama propisanim u članku 4. Uredbe o načinu
označavanja klasificiranih podataka, sadržaju i izgledu uvjerenja o obavljenoj
sigurnosnoj provjeri i izjave o postupanju s klasificiranim podacima.

Članak 9.

Za pristup klasificiranim podacima stupnja tajnosti OGRANIČENO nije potrebno
posjedovanje certifikata.
Pravo pristupa podacima stupnja tajnosti OGRANIČENO i neklasificiranim podacima
koji nastaju u DUZS-u imaju službenici DUZS-a kojima je to nužno za obavljanje
poslova iz njihova djelokruga.

V. NEKLASIFICIRANI SLUŽBENI PODACI

Članak 10.

Oznakom NEKLASIFICIRANO označavaju se podaci i svi izvori podataka sadržani u
zbirkama koje se vode u DUZS-u, ako nisu označeni kao POVJERLJIVO ili
OGRANIČENO, odnosno podaci samo za službenu uporabu. Neklasificirani dokumenti
vode se u upisnicima akata bez stupnjeva tajnosti i mogu biti bez oznake ili
označeni oznakom NEKLASIFICIRANO.
U obavljanju poslova iz djelokruga DUZS-a, osobni podaci sadržani u zbirkama
podataka iz stavka 1. ovoga članka daju se na zahtjev osobe na koju se ti podaci
odnose i takvo postupanje ne predstavlja odavanje tajne.

VI. MEĐUNARODNO RAZMJENJIVI PODACI

Članak 11.

Međunarodno razmjenjivi podaci su službeni podaci koji se na temelju
međunarodnog ugovora dostavljaju međunarodnoj organizaciji, drugoj državi
odnosno državnom tijelu ili se od njih zaprimaju.
Uz podatak iz stavka 1. ovoga članka koji se dostavlja u inozemstvo mora biti
sadržano sljedeće upozorenje: »Ovaj dokument i svi sadržani prilozi mogu se
koristiti samo u svrhu za koju su dostavljeni. Primatelj dokumenta vodit će
brigu o zaštiti tajnosti podataka sadržanih u dokumentu sukladno vlastitim
propisima o zaštiti tajnosti podataka. Dokument i njegov sadržaj ne smije se bez
odobrenja DUZS-a objavljivati i davati na korištenje drugoj strani. Nakon
prestanka potrebe za njegovim korištenjem, a najkasnije u roku od 6 mjeseci
dokument se mora uništiti.«.

Članak 12.

Službeni dokumenti zaprimljeni od međunarodnih organizacija i drugih država
označavaju se obaveznim otiskivanjem sigurnosne oznake u ovisnosti o sadržaju
zaprimljenog dokumenta.
Kada je službeni dokument dostavljen drugoj državi, na arhivski primjerak
otiskuje se sigurnosna oznaka RAZMIJENJEN PODATAK bez obzira na postojeće
sigurnosne oznake na službenom dokumentu.

VII. IZRADA I OZNAČAVANJE SLUŽBENOG DOKUMENTA I DRUGIH PREDMETA

Članak 13.

Službenik DUZS-a prilikom izrade službenog dokumenta, sukladno odredbama Uredbe
o načinu označavanja klasificiranih podataka, sadržaju i izgledu uvjerenja o
obavljenoj sigurnosnoj provjeri i izjave o postupanju s klasificiranim podacima
i ovoga Pravilnika, označit će službeni dokument odgovarajućom oznakom stupnja
tajnosti.
Službeni dokumenti s tajnim podacima s oznakom moraju biti naslovljeni na točno
određenog primatelja po imenu i prezimenu te nazivu ustrojstvene jedinice.
Na omotnici u kojoj se dostavljaju službeni dokumenti, u lijevom gornjem uglu
upisuje se urudžbeni broj dokumenta i stavlja se pečat. U desnom gornjem uglu
omotnice upisuje se oznaka stupnja tajnosti, a ispod toga upisuju se
odgovarajuća oznaka načina dostave te oznaka nazivnog vremena dostave. Na
sredini omotnice upisuje se naziv i adresa primatelja, a za dokumente s oznakom
i ime te funkcija osobe kojoj se dokument dostavlja.
Upisivanje i zatvaranje omotnice u kojoj se dostavljaju podaci sa oznakom
stupnja tajnosti obavlja rukovoditelj koji je u potpisu dokumenta ili osoba koju
on za to ovlasti, a otvaranje omotnice označene stupnjem tajnosti obavlja
rukovoditelj na kojega je dokument naslovljen ili osoba koju on za to ovlasti.
Prilikom dostave između različitih ustrojstvenih jedinica smještenih u istom
objektu, dokumenti i podaci koji sadržavaju klasificirane podatke moraju biti
zatvoreni u omotnici i označeni potpunom sigurnosnom oznakom.

Članak 14.

Sigurnosne oznake moraju biti jasno i vidljivo otisnute, strojno ili ručno
upisane u slučajevima pisane dokumentacije, odnosno, pripojene kao privjesak ili
naljepnica u slučajevima kada se radi o predmetima koje se moraju označiti, a
nisu pisani dokument.
Službeni dokument pripremljen za dostavu, uz oznake propisane Uredbom o načinu
označavanja klasificiranih podataka, sadržaju i izgledu uvjerenja o obavljenoj
sigurnosnoj provjeri i izjave o postupanju s klasificiranim podacima, na prvoj
stranici mora imati upisanu odgovarajuću oznaku načina dostave (teklićem,
telefaksom, e-poštom, brzojavno, intranetom, sustavom Europol ili poštanskom
službom).

Članak 15.

Skice, karte, grafikoni i crteži moraju sadržavati potpunu sigurnosnu oznaku
ispod kazala, naslova ili oznake mjerila u kojem je izrađena skica, karta,
grafikon ili crtež odnosno na odgovarajućem slobodnom mjestu tako da ne umanjuju
svrhovitost i uporabljivost tih prikaza.
Kada su skice, karte, grafikoni ili crteži presavinuti ili umotani, potpuna
sigurnosna oznaka mora se pridodati i na tako presavinute ili umotane predmete
na način da bude svima jasna i očima čitljiva.

Članak 16.

Fotografije, filmovi (uključujući i negative) i ostali slikovni i zvukovni
zapisi s tajnim podacima te njihovi zaštitni pokrovi moraju imati jasno i očima
čitljivu potpunu sigurnosnu oznaku.

Članak 17.

Fotografije se označavaju na način da se potpuna sigurnosna oznaka ispisuje na
vrhu ili u dnu fotografije ukoliko se fotografija izrađuje računalnom
tehnologijom, i to na način da potpuna sigurnosna oznaka ne utječe na kvalitetu
ili uporabnu vrijednost fotografije. U slučajevima kada to nije moguće potpuna
sigurnosna oznaka otiskuje se na poleđini svake fotografije.
Negativi fotografija označavaju se na način da se potpuna sigurnosna oznaka
utisnuta u plastificiranu markicu pričvrsti kao privjesak na negativ.
Pričvršćivanje se mora obaviti na dijelu negativa koji ne sadrži snimljeni
materijal.

Članak 18.

Potpuna sigurnosna oznaka mora biti jasno i očima čitljivo prikazana na svakoj
foliji ili slajdu i to u gornjem desnom kutu svake folije ili slajda.

Članak 19.

Filmovi i videotrake ili slični nosači slikovnog zapisa koji sadrže službene
podatke moraju sadržavati i potpunu sigurnosnu oznaku, i to pridodanu na početak
i kraj snimljenog materijala kako bi bile jasne i očima čitljive prilikom svake
projekcije.
Zaštitni pokrov kao integralni dio filma ili videozapisa mora imati jasno i
očima čitljivu potpunu sigurnosnu oznaku pripojenu kao privjesak ili naljepnica.

Članak 20.

Zvukovni zapis, analogni ili digitalni, na početku i na kraju mora sadržavati
jasno snimljenu izjavu o sigurnosnim oznakama koje su dodijeljene snimljenom
materijalu.
Zaštitni pokrov kao integralni dio medija sa zvukovnim zapisom mora imati jasno
i očima čitljive sigurnosne oznake pripojene kao privjesak ili naljepnica.

Članak 21.

Dokumenti i ostali izvori podataka koji se u tijeku nastave koriste kao pomagalo
za uvježbavanje rukovanja s tajnim podacima moraju biti označeni: »(sigurnosna
oznaka) – samo za potrebe nastave«.

VIII. OSOBE OVLAŠTENE ZA UKLANJANJE ILI SNIŽAVANJE SIGURNOSNIH OZNAKA SA
PODATAKA

Članak 22.

Ravnatelj je ovlašten sa službenog podatka ukloniti ili sniziti sve oznake
stupnjeva tajnosti.
Zahtjev za uklanjanje ili snižavanje stupnja tajnosti mora biti postavljen
ravnatelju u pisanom obliku i obrazložen. Ravnatelj donosi odluku o uklanjanju
ili snižavanju sigurnosne oznake sa službenog podatka ili o odbijanju zahtjeva
koja se dostavlja podnositelju zahtjeva u roku od 30 dana od podnošenja
zahtjeva.

Članak 23.

Neće se ukloniti oznaka stupnja tajnosti sa službenog podatka ako bi to bilo
štetno za djelovanje posebnih sigurnosno-tehnoloških sustava DUZS-a.

IX. PRIJELAZNE I ZAVRŠNE ODREDBE

Članak 24.

Služba za sustav 112 dužna je izvršiti sve potrebne prilagodbe
telekomunikacijskih i informatičkih sustava te kriptološku sigurnost i zaštitu
podataka, radi usklađivanja poslovanja DUZS-a s odredbama ovoga Pravilnika, u
roku od 12 mjeseci od dana stupanja na snagu ovoga Pravilnika.
Služba zajedničkih poslova dužna je pripremiti sve potrebne štambilje za
poslovanje ustrojstvenih jedinica DUZS-a sukladno odredbama Uredbe o načinu
označavanja klasificiranih podataka, sadržaju i izgledu uvjerenja o obavljenoj
sigurnosnoj provjeri i izjave o postupanju s klasificiranim podacima i ovoga
Pravilnika (»POVJERLJIVO«, »OGRANIČENO«, »NEKLASIFICIRANO«, »KOPIJA«,
»RAZMIJENJEN PODATAK«, »ISKLJUČIVO«, »ISTJEK ROKA TAJNOSTI«, »ZABRANJENO
UMNOŽAVANJE«, »OBAVEZAN POVRAT NAKON UVIDA«, »OBJAVLJIVO«), u roku od tri
mjeseca od dana stupanja na snagu ovoga Pravilnika.

Članak 25.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-04/16
Broj: 543-01-09-01-08-3
Zagreb, 19. lipnja 2008.

Ravnatelj
**Damir Trut, mr. sig.**, v. r.

Pravilnik, NN 75/2008-2495
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)